**A költségvetés-tervezet szöveges magyarázata**

Őcsény Község Önkormányzata és irányított költségvetési szervei a tervek szerint mintegy 58 fő együttes átlagos statisztikai állományi létszámmal, 493.734.631 Ft bevételből gazdálkodva látják el a 2018-as évben a kötelező és önként vállalt feladatokat. A költségvetés a már ismert, és a várakozásoknak megfelelően megvalósítani szándékozott gazdasági eseményekhez kapcsolódó bevételekkel és kiadásokkal számol.

A központi költségvetésből és pályázati forrásból kapott támogatások a Magyar Államkincstár által, illetve a pályázati dokumentációban megadott finanszírozási adatokhoz igazodóan kerültek feltüntetésre.

A közhatalmi bevételek a 2017-es év teljesítés adatai alapján kerültek számba vételre.

Jelentős arányt képviselnek a működési bevételek is, amelyek a feladatellátáshoz kapcsolódóan vélhetően befolyó összegeket tartalmazzák, kiemelten az élelmezési tevékenységhez (iskolai, óvodai és bölcsődei étkeztetés, szociális étkeztetés, vendég étkeztetés) kapcsolódó ellátási és térítési díjakat.

Az önkormányzat mintegy 34 mFt-os maradványa az elmúlt évek gazdálkodási során keletkezett bevételi többletet takarja, amelynek azonban csak egy része az effektív pénz formában rendelkezésre álló összeg. Az intézmények maradvány-igénybevételét az eredeti költségvetés nem tartalmazza, az első költségvetés-módosításkor, már az éves beszámoló birtokában kell a pontos adatokat a költségvetésbe felvenni.

A bevételek tervezése az óvatosság elvének szem előtt tartása mellett valósult meg. A várhatóan befolyó bevételekből az önkormányzat és a költségvetési szervek feladat-ellátása biztosítható.

A kiadások között a legjelentősebb kategória a személyi juttatások, illetve a kapcsolódó adók és járulékok együttese, amelyek esetében a tervezés tételesen az ismert foglalkoztatotti állománnyal számolt, illetve 15 fő átlagos statisztikai állományú közfoglalkoztatotti létszámmal (utóbbihoz a költségvetési támogatás a bevételek között szerepel).

Szintén jelentős összeget fordítanak az intézmények dologi kiadásokra, mert jelentős az ellátott feladatok közül az anyag- (pl. élelmezési tevékenység, zöldterület-kezelés) és igénybe vett szolgáltatás igényes (pl. orvosi ellátás, közvilágítás, zöldterület-kezelés) feladat.

Az önkormányzat a korábbi évekhez hasonlóan igyekszik támogatni a helyi civil szervezeteket, amelyre idén 4mFt-os keretösszeget biztosít. Emellett továbbra is a felsőoktatásban tanuló fiatalok terheit igyekszik enyhíteni a Bursa Hungarica ösztöndíj-programon keresztül.

A beruházások között a pályázatokból megvalósuló fejlesztés, illetve az óvodai tárgyi-eszköz (játék és egyéb tárgyi eszköz) beszerzése és ingatlan-korszerűsítés jelenik meg.

Arra tekintettel, hogy a 2018. évi nettó finanszírozás első részletét a MÁK már 2017. december végén folyósította, így ennek technikai elszámolása (számviteli rendezése) is megjelenik a kiadások között.

Az önkormányzat a gazdálkodása során a kötelező feladatok ellátására és a fejlesztések megvalósítására helyezi a hangsúlyt.

A kötelező feldatok ellátása a központi költségvetésből csak részben finanszírozott (az előző évhez hasonlóan a gyermekétkeztetéshez mintegy 8,2mFt-ot, a bölcsődei és óvodai feldatok ellátáshoz mintegy 4mFt-ot, a könyvtár működéséhez mintegy 2,5mFt-ot biztosít az önkormányzat a saját bevételeiből, illetve a 2018-as évben a jelentősen megemelt bérminimum és a foglalkoztatotti létszám miatt a hivatal működése is kiegészítésre szorul 2,4mFt összegben). Ennek eredményeképpen a saját bevételek egy része a kötelező feladatok megvalósítását szolgálja, és csak egy része fordítható önként vállalt feladatok és fejlesztések finanszírozására.

**Ugyanakkor a személyi juttatások minden esetben a jogszabályi változásoknak (minimálbér és bérminimum emelés) megfelelően lettek tervezve, de a kiadástöbblet ellensúlyozására szolgáló állami támogatás – annak bizonytalan összegére tekintettel – nem szerepel a bevételek között (az majd a bevételt növeli az önkormányzatnál).**

A feladat-finanszírozási rendszer értelmében az egyes kötelező feladatokra kapott költségvetési támogatás nem, vagy csak korlátozott mértékben csoportosítható át más kötelező feladatok ellátására.

**Hivatal**

A hivatal működéséhez kapott állami támogatás a korábbi évekhez képest nem emelkedett, a kiadások között a legnagyobb tételt jelentő személyi juttatások volumene a garantált-bérminimum emelés következtében viszont jelentősen növekedett. A dologi kiadások között a legszükségesebb beszerzések kerültek megtervezésre az előző évben teljesített kiadások nagyságrendje alapján.

**Óvoda**

A működtetésre kapott állami támogatás teljes mértékben fedezi az óvoda működési kiadásait, marad eszköz-beszerzésre is. Amennyiben év közben nem kerül sor nagyobb váratlan kiadásra, ezt az összeget laptop vásárlásra szeretné fordítani az óvoda.

Az óvoda bérjellegű kiadásai jelentősen meghaladják a központi költségvetésből bértámogatásra kapott összeget. Az óvodapedagógusok esetén 1.786.544 Ft-tal, a segítők (dajka, ped.asszisztens) esetén 2.272.382 Ft-tal. A bérminimum emelkedése az összes segítő bérét érinti.

A bölcsőde kiadásait – a korábbi évekhez hasonlóan – nem fedezi teljes mértékben a megkapott támogatás, viszont évről évre nő a támogatás mértéke: 2016-ban 268.200 Ft/fő, 2017-ben 346.000 Ft/fő, 2018-ban 360.00 Ft/fő (3 gyermek után tudjuk a támogatást igénybe venni), így a hiány az előző évhez képest valamivel kisebb.

**Konyha**

2017-ig az önkormányzat biztosított gépjárművet a konyha számára, majd gépjármű vásárlás történt 2017 decemberében, amit 2018 januárjától használnak ebéd szállítására. A speciális étrendet igénylő gyermekeknek (liszt. cukor stb. érzékeny) Szekszárdról hozzák naponta az ebédet, továbbá a konyha zárva tartása esetén Decsről látják el az étkezőket (augusztus és december).

**Az élelmezés vezető kérésére 2018 márciusától egy 4 órás takarító bére lett betervezve a költségvetésbe.**

A minimálbér, és a bérminimum emelkedése az összes konyhai dolgozót érinti, ez jelentősen növeli a konyha bérkiadásait.

A gyermekétkeztetés esetén bértámogatásban és üzemeltetési támogatásban is részesülünk, melynek összege mintegy 30 millió forint, 3 millióval több, mint az előző évben. A szociális étkeztetés bértámogatása nem változott az utóbbi években: 55.360 Ft/fő, 14 személyt érint, éves szinten 775.040 Ft. A rászoruló gyermekek szünidei étkezésére éves szinten több mint 1 millió forintot kap a település.

A konyha saját bevételeinek összege (étk. tér. díj, ebédszállítás, szoc., iskolai, óvodai, bölcsődei étkezés, étkező bérleti díj) az előző évek tapasztalatai alapján került megtervezésre, melynek várható összege 21.385.672 Ft.

**Módosítások a korábban benyújtott rendelet-tervezethez képest**

**Képviselői tiszteletdíj került tervezésre a költségvetésben (2018. március 1-től), havi 80.000 Ft + járulék / fő összegben.**

**A pályázatokból megvalósuló beruházásokhoz kapcsolódó kiadások és bevételek rovatonként pontosításra kerültek, illetve a „TOP-3.2.1-15-TL1 Repülőtér épületének energetikai korszerűsítése” projekt pluszban jelenik meg.**